Nakon što je smijenjen nakon 23 godine na čelu Dječje bolnice Srebrnjak, doc. dr. Boro Nogalo danas je u 11 sati u bolnici trebao održati konferenciju za novinare, no nisu ga htjeli pustiti u bolnicu. Konferenciju je održao izvan kruga bolnice, jer su mu iz Grada zaprijetili bude li davao izjave u krugu. Zaposlenici bolnice masovno su se okupili kako bi iskazali podršku Nogalu.

Nogalo se rasplakao na samom početku obraćanja javnosti.

"Ne znam kada sam u životu plakao. Radio sam ovdje s ovim ljudima 23 godine i kome smeta da smo postali ovakva klinika. Nisam kriv po onim činjenicama koje oni navode. Njihove podvale, to njima služi na čast. Meni su bitni ovi moji ljudi koji su uz mene. Trudio sam se da budem pravedan. Sve su lagali i izmislili. Život teče dalje. Do ovoga me dovela moja tvrdoglavost. Nisam nikome nikada lizao dupe. Nisam bio ni u jednoj stranci. U dva dana te smjene kao da ništa nisi radio te još impliciraju da si nešto kriminalno radio", kazao je Nogalo.

Vaš preglednik ne omogućava pregled ovog sadržaja.

"Zabranili su mi da nešto kažem danas. Nikoga i ne krivim, to su odradili interesni lobiji. Puno je političke diktature", dodao je.

"Ništa nisam radio nečasno. Ovo je presica na kojoj sam dao samo jedan sažetak. Spoznao sam nešto puno vrednije", kazao je bivši ravnatelj pokazujući na ljude koji su stali uz njega.

Velika podrška zaposlenika

Vrlo emotivno reagirali su i zaposlenici Dječje bolnice Srebrnjak koji su se masovno okupili kako bi iskazali podršku preko noći smijenjenom ravnatelju doc. Bori Nogalu.

Njegov zamjenik prof. Davor Plavec, član Upravnog vijeća koje je smijenilo Nogala, izrazio je nevjericu i zaprepaštenje tim činom.

– U dokumentu koji je predsjednica Upravnog vijeća donijela i podijelila članovima neistine su i falsifikati – kazao je.

Vaš preglednik ne omogućava pregled ovog sadržaja.

Prof. Mirjana Turkalj, voditeljica projekta Translacijskog centra vrijednog 452 mil.kn, koji će se financirati iz fondova EU, rekla je da će taj projekt bez doc. Nogala biti prilično izložen vjetrometini i ljudima koji ne žele da se provede na transparentan način.

– Gradski ured za nabavu htio je preuzeti projekt. Čini se da hoće preuzeti cijelu priču i ugroziti projekt – izjavila je prof. Turkalj i dodala: – To je europski projekt i dužni smo izvijestiti da postoji njegova ugroza.

Doktori su rekli da njihov skup nije presica i da im je Gradski ured za zdravstvo konferenciju zabranio. Prim. Lana Tambić Bukovac odbila je funkciju v. d.ravnatelja kao moralni čin podrške bivšem ravnatelju Nogalu.

Vaš preglednik ne omogućava pregled ovog sadržaja.

Podsjetimo, Upravno vijeće Dječje bolnice Srebrnjak smijenilo je docenta Boru Nogala s dužnosti ravnatelja. Kao razlog naveli su proceduralne nepravilnosti u zapošljavanju liječnika u zadnjih sedam godina. Kao mogući povod njegovoj smjeni, Nogalo je naveo želju za preuzimanjem i kontrolu nad projektom Dječje bolnice Srebrnjak koja je u srpnju ove godine potpisala najveći infrastrukturni projekt iz zdravstva i znanosti u Hrvatskoj financiran iz strukturnih fondova EU, u vrijednosti 60 milijuna eura.